Diari Oficial de la Generalitat Valenciana


Sumari del DOGV 4973, del 29-03-2005 (2005/2933)

ORDE de 21 de febrer de 2005, de la Conselleria de Sanitat, per la qual es convoquen i establixen les bases reguladores per a la concessió d'ajudes per a finançar accions i projectes d'investigació específics sobre la infecció per VIH/sida i la problemàtica relacionada amb esta malaltia.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4973

Data del DOGV
:   29-03-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/2933


Data del document
:   21-02-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * suport econòmic
    * investigació mèdica
    * professió científica
    * SIDA
    * universitat
    * societat sense fins de lucre
    * projecte d'investigació
    * investigació científica
    * ajuda pública

ORDE de 21 de febrer de 2005, de la Conselleria de Sanitat, per la qual es convoquen i establixen les bases reguladores per a la concessió d'ajudes per a finançar accions i projectes d'investigació específics sobre la infecció per VIH/sida i la problemàtica relacionada amb esta malaltia. [2005/X2933]
  
La Conselleria de Sanitat, a través del Servici del Pla de la Sida de la Direcció General de Salut Pública, convoca la concessió d'ajudes per a finançar accions i projectes d'investigació específics sobre la infecció per VIH/sida i la problemàtica que s'hi relaciona.
  
Les polítiques de la conselleria en matèria de sida per a la Comunitat Valenciana consideren entre els seus objectius generals afavorir la producció del coneixement científic en esta matèria. Esta convocatòria pretén potenciar les accions i la investigació en una àrea d'interés prioritari per a la Conselleria de Sanitat que ajude a fonamentar científicament programes i polítiques de salut sobre el VIH/sida a la Comunitat Valenciana.
  
Per això, i fent ús de les facultats que em confereixen l'article 35 de la Llei de la Generalitat Valenciana 5/1983, de 30 de desembre, de Govern Valencià, l'article 47.11 del Text Refós de la Llei de la Hisenda Pública de la Generalitat Valenciana, modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, i el Decret 116/2003, d'11 de juliol, del Consell de la Generalitat, que aprova el Reglament Orgànic i Funcional de la Conselleria de Sanitat,
  
ORDENE
  
Article 1. Objectiu i classes d'ajudes
  
La present ordre té com a objectiu convocar un concurs públic per a la concessió d'ajudes destinades a finançar accions i projectes d'investigació sobre la infecció VIH/sida i la problemàtica relacionada amb esta malaltia que han de fer-se durant l'exercici 2005.
  
Article 2. Finançament
  
Les ajudes que regula esta ordre es financen amb càrrec al programa pressupostari 413.10, capítol IV, codi de línia T3201000, per un import de cent dèsset mil huit-cents (117.800) euros.
  
Article 3. Beneficiaris
  
Poden presentar propostes de sol·licitud d'ajudes, mitjançant el seu organisme i com a investigadors responsables de la seua execució científica i tècnica les persones físiques amb capacitat investigadora integrada en la plantilla de les institucions sanitàries, centres i servicis dependents de la Conselleria de Sanitat, i de les universitats, organismes públics i institucions sense finalitat lucrativa, radicades en tots els casos a la Comunitat Valenciana.
  
Segons que establix la Llei 53/1984, de 26 de desembre, d'incompatibilitats del personal al servici de les Administracions Públiques i el Reial Decret 598/1985, de 30 d'abril, els beneficiaris que es troben integrats en la plantilla de qualsevol Administració Pública, necessitaran obtindre l'autorització de compatibilitat abans de fer l'activitat objecte de subvenció. La Conselleria de Sanitat pot demanar-los l'acreditació de compatibilitat abans del pagament de la subvenció.
  
Article 4. Sol·licitud i documentació
  
Les sol·licituds s'han de presentar segons el model I, i han de ser subscrites per l'investigador principal, el qual es responsabilitza de la realització del projecte. En la sol·licitud ha de figurar el nom de l'investigador, el seu lloc de treball, centre de treball i adreça per a notificacions, amb els següents documents:
  
a. Fotocòpia del DNI.
  
b. Autorització per part de la institució de la viabilitat i l'oportunitat de la realització del projecte sol·licitat.
  
c. Declaració jurada d'altres ajudes concedides per al mateix projecte que es presenta.
  
d. Acreditació d'estar al corrent de les obligacions fiscals i de la Seguretat Social si cal. L'acreditació es farà segons l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996).
  
e. Currículum (model II).
  
f. Memòria del projecte (model III).
  
Les sol·licituds s'han d'adreçar al Servici del Pla de la Sida de la Direcció General de Salut Pública, al carrer del misser Mascó, 31, 46132 València.
  
El termini de presentació sol·licituds acabarà als 20 dies naturals de l'endemà de la publicació d'esta convocatòria en el Diari Oficial de la Generalitat Valenciana, i s'han de presentar en el Registre General de la Conselleria de Sanitat o mitjançant qualsevol de les maneres previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 5. Objecte de la investigació
  
El projecte ha de tractar específicament sobre la infecció VIH/sida i/o processos i accions que es relacionen directament amb la seua problemàtica: prevenció, etiologia, diagnòstic, tractament i evolució de la malaltia, etc.
  
Article 6. Comissió avaluadora
  
Està presidida pel director general de Salut Pública i composta per:
  
- 1 representant de la Direcció General d'Assistència Sanitària.
  
- 1 representant de la Direcció General de Farmàcia i Productes Sanitaris.
  
- 1 representant de l'Escola Valenciana d'Estudis per a la Salut.
  
La cap del Servici del Pla de la Sida actua com a secretària de la comissió avaluadora.
  
La comissió té facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho considera oportú.
  
La comissió pot disposar la constitució de subcomissions especialitzades, només per a col·laborar en la valoració dels projectes.
  
Article 7. Instrucció
  
1. Llista provisional de sol·licituds admeses i excloses.
  
Una vegada rebudes les sol·licituds i la documentació, s'estudien. En el termini màxim d'un mes, a partir de l'endemà de l'acabament de la presentació de sol·licituds, la comissió avaluadora ha de publicar en la pàgina web de la Conselleria i en el tauler d'anuncis de la seu central de la Conselleria de Sanitat (carrer del misser Mascó, 31, València) la llista provisional de sol·licituds admeses i excloses amb indicació de les causes de l'exclusió. Quan la sol·licitud no tinga els requisits senyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'hi adjunte la documentació que segons esta orde resulte exigible, i el projecte haja sigut exclòs, es disposarà d'un termini de 10 dies, comptadors des de l'endemà de la publicació de la llista provisional, per a esmenar la falta o acompanyar els documents preceptius, amb la indicació que, si no ho fera, se'l tindrà per dessistit de la seua petició i, en eixe cas, el Servici del Pla de la Sida de la Direcció General de Salut Pública retornarà les sol·licituds i la documentació que no s'adapten a les exigències de la convocatòria.
  
2. En qualsevol fase de la tramitació de l'expedient, a la vista de la documentació que es tinga i de les obligacions que s'adquirisquen per la concessió de les ajudes, es podran recaptar informes dels organismes i entitats que es considere oportú i efectuar les comprovacions necessàries sobre l'exactitud de tot això.
  
Article 8. Selecció de projectes
  
La comissió avaluadora valorarà els projectes segons els criteris de selecció següents:
  
1. Qualitat científica del projecte.
  
2. Rellevància en relació amb els aspectes següents:
  
- Impacte potencial sobre la millora de les actuacions a la Comunitat Valenciana.
  
- Caràcter multicèntric i multidisciplinari del projecte.
  
- Adequació dels recursos previstos als objectius que es proposen.
  
Es pot adjudicar fins a un 25% del pressupost per als projectes que tracten sobre accions prioritàries per al desenvolupament de les polítiques sanitàries en matèria de sida per a la Comunitat Valenciana, seguint els criteris de selecció anteriors.
  
Article 9. La resolució
  
Les sol·licituds les resol el conseller de Sanitat, a proposta del director general de Salut Pública, com a president de la comissió avaluadora, mitjançant una resolució dels expedients en un termini màxim de sis mesos comptadors des de la data de finalització del termini de presentació de la sol·licitud. No obstant això, perquè puga començar a computar-se eixe termini, s'ha d'haver expedit les diligències a què fa referència la disposició final primera d'esta orde.
  
Si no hi ha cap resolució expressa en el termini establit, les sol·licituds es considen desestimades, sense perjudici del que dispose quan es dicte la corresponent resolució.
  
Article 10. Acceptació de l'ajuda
  
El Servici del Pla de la Sida enviarà a l'adjudicatari sol·licitant de l'ajuda el corresponent document d'acceptació que ha de ser tornat ben emplenat, amb el vistiplau del responsable del centre de treball, en el termini de 15 dies comptadors des de la data de recepció, amb la documentació complementària que es requerisca. Si no la torna en el termini esmentat, s'entén que hi renuncia i se n'ha de declarar la pèrdua del seu dret.
  
Les decisions negatives seran comunicades als sol·licitants, cosa que no els impedirà de presentar noves sol·licituds en futures convocatòries.
  
Article 11. Finançament i forma de pagament
  
a. Les ajudes podran finançar totalment o parcialment el pressupost presentat per a l'execució del projecte, però s'han de referir sempre a despeses de funcionament. La quantia de les ajudes es determina en cada cas en funció dels interessos de l'avaluació establida en esta orde.
  
b. L'import de les ajudes es lliura a favor de la institució on preste servicis l'investigador principal - que tindrà la consideració d'entitat col·laboradora i que, per tant, serà d'aplicació el que establix l'article 47.4.a) del Text Refós de la Llei de la Hisenda Pública Valenciana-, i la institució es compromet a la gestió dels fons i a la realització de les contractacions que si cal siguen procedents, segons les normes que per la seua naturalesa jurídica li siguen d'aplicació.
  
c. L'ordenació del pagament de les ajudes concedides al personal de les institucions públiques o privades no dependent de la Generalitat incloses en l'article 3 d'esta orde es fa d'acord amb els criteris continguts en l'article 47 bis del Text Refós de la Llei de la Hisenda Pública de la Generalitat Valenciana, en la redacció donada per l'article 23 de la Llei 8/1995, de 29 de desembre, i en la Llei 9/1999, de 30 de desembre, ambdues de mesures fiscals, administratives i d'organització de la Generalitat Valenciana en els termes següents:
  
1. A la concessió de subvencions es lliura el 40% de la quantitat assignada. Este pagament està condicionat a la presentació prèvia de justificació de despeses que cobrisca el percentatge esmentat, a la presentació de l'aval bancari prestat en forma i condicions reglamentàries, o bé a la presentació de fiança dipositada davant els servicis territorials de la Conselleria d'Economia, Hisenda i Ocupació de la província corresponent.
  
2. Quan l'entitat haja justificat el 40% ja lliurat se'n pot pagar un 20% més si es justifiquen despeses per este percentatge i amb els mateixos condicionants.
  
3. El 40% restant el fa efectiu la Generalitat Valenciana tan prompte com es justifique correctament la totalitat de la quantitat concedida.
  
En qualsevol cas, el pagament de les ajudes que regula esta orde pot efectuar-se d'una sola vegada, després de la presentació d'original o fotocòpia compulsada de les factures o justificants de les despeses efectuades per l'import total de la quantitat assignada.
  
El termini de presentació dels justificants de despeses requerits acabarà el 15 de desembre de 2005.
  
d. L'ordenació del pagament de les ajudes concedides al personal empleat de les institucions dependents de la Generalitat incloses en l'article 3 d'esta orde es farà mitjançant transferència de fons als centres gestors per a la seua justificació posterior.
  
Article 12. Memòria final
  
Els beneficiaris de les ajudes han d'enviar al Servici del Pla de la Sida, durant el primer semestre de 2006, la memòria final del projecte, en què s'inclourà un resum de la investigació junt amb una relació detallada de les despeses totals fetes ajustades al model IV, així com les separates de publicacions o comunicacions a congressos, si n'hi ha.
  
En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'esta ajuda, s'ha de consignar l'origen del finançament i s'ha d'enviar al Servici del Pla de la Sida un exemplar de la publicació amb la menció del número d'expedient. També s'hi ha d'enviar les publicacions que es produïsquen com a conseqüència de l'ajuda després de la presentació de la memòria.
  
Article 13. Obligacions
  
Són obligacions del beneficiari la realització de l'activitat que fonamenta la concessió de la subvenció, la comunicació de l'obtenció d'altres ajudes per a la mateixa finalitat i totes les altres establides en l'article 47.4 del Text Refós de la Llei de la Hisenda Pública.
  
L'incompliment per part dels beneficiaris dels requisits establits en esta convocatòria origina el reintegrament de les quanties concedides, amb tots els efectes i responsabilitats que se'n deriven.
  
Article 14. Recursos
  
Contra la resolució d'adjudicació de les ajudes, que exhaurix la via administrativa, es pot interposar potestativament el recurs de reposició davant el mateix òrgan que la va dictar o bé es pot impugnar directament davant l'òrgan jurisdiccional contenciós administratiu (article 116 de la Llei 30/1992, de 26 de novembre, modificada per la Llei 4/1999, de 13 de gener).
  
El recurs de reposició davant el conseller de Sanitat s'ha d'interposar en el termini d'un mes des de la publicació o notificació de la resolució, en el cas que esta siga expressa. Si no ho fóra, el termini seria de tres mesos des de l'endemà de produir-se la resolució presumpta.
  
Així mateix, el recurs contenciós administratiu es pot interposar, segons els articles 109 i 110 de la Llei 30/1992, de Règim Jurídic de les Administracions i del Procediment Administratiu Comú, i els articles 10 i 46 de la Llei 29/1988, de 13 de juliol, Reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana, en el termini màxim de dos mesos a partir de l'endemà de la notificació de la resolució d'adjudicació de les ajudes.
  
Sense perjudici del que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'escrit d'interposició del recurs s'envia a la Direcció General de Salut Pública.
  
Article 15. Formalització de les sol·licituds
  
La sol·licitud d'ajuda s'ha de fer segons el model I.
  
Els models normalitzats estaran disponibles en les direccions territorials de la Conselleria de Sanitat, en els servicis centrals i en l'EVES. També se'n pot obtenir una versió electrònica en el web de la Direcció General per a la Salut Pública de la Conselleria de Sanitat (http://san.gva.es).
  
DISPOSICIONS FINALS
  
Primera
  
La Conselleria de Sanitat es reserva el dret de difondre i publicar els treballs dels projectes d'investigació que resulten seleccionats, durant un període màxim de dos anys.
  
Segona
  
S'autoritza el director general de Salut Pública perquè, en l'àmbit de les seues competències, adopte les mesures necessàries per al desplegament i l'aplicació d'esta orde.
  
Tercera
  
La present orde vigix des de l'endemà de la publicació en el Diari Oficial de la Generalitat Valenciana.
  
València, 22 de febrer de 2003
  
El conseller de Sanitat,
  
VICENTE RAMBLA MOMPLET
  
MODEL I
  
Sol·licitud
  
Consta dels apartats següents:
  
a. Títol del projecte.
  
b. Nom de l'investigador principal.
  
c. Centre de treball
  
d. Adreça del centre de treball.
  
e. Telèfon i fax.
  
f. Llista d'investigadors col·laboradors.
  
g. Especificació de la quantitat sol·licitada.
  
A la sol·licitud s'han d'adjuntar els documents següents:
  
1. Fotocòpia del DNI.
  
2. Autorització del responsable de la institució.
  
3. Justificació d'estar al corrent de les obligacions fiscals estatals i autonòmiques i de la Seguretat Social, si és procedent.
  
4. Currículum de l'investigador principal model II.
  
5. Memòria del projecte model III.
  
MODEL II
  
El currículum de l'investigador té els apartats següents:
  
a. Formació acadèmica.
  
b. Activitats professionals.
  
c. Publicacions relatives al VIH/sida dels últims cinc anys.
  
d. Participació en congressos amb temes referents a la matèria.
  
e. Línies d'investigació en què ha treballat.
  
f. Altres mèrits.
  
MODEL III
  
La memòria del projecte consta dels apartats següents:
  
a. Protocol: títol, autors, institució, data.
  
b. Contingut: índex del protocol.
  
c. Introducció:
  
- Problema en estudi, definicions i conceptes.
  
- Marc teòric.
  
- Antecedents.
  
- Hipòtesis.
  
- Variables.
  
- Justificació.
  
d. Objectius, material i mètode:
  
- Tipus d'estudi.
  
- Univers i mostra.
  
- Instruments.
  
- Procediments.
  
- Pla de tabulació i anàlisi.
  
- Recursos sanitaris.
  
- Cronograma.
  
- Bibliografia consultada.
  
e. Informe de la comissió d'investigació o del responsable d'investigació del centre.
  
f. Pressupost detallat on ha de constar:
  
- Material fungible.
  
- Bibliografia.
  
- Assistència a congressos.
  
- Recursos humans i materials necessaris per a la realització del projecte.
  
- Altres.
  
MODEL IV
  
Memòria final del projecte. Consta dels apartats:
  
a. Títol i resum del projecte.
  
b. Memòria econòmica.
  
Tots els models normalitzats estaran disponibles en les direccions territorials de la Conselleria de Sanitat, en els servicis centrals i en l'EVES.